Anmeldere: Microsoft Surface Pro X er en katastrofe

Lad være med at købe den. Det bedste ved den er, at den kan leveres tilbage. Det er sjældent at produkter fra etablerede producenter som Microsoft får så lede ord med på vejen fra respekterede anmeldere. Men Microsoft Surface Pro X, der blev lanceret i sidste måned, samler ikke just på superlativerne.

Det hæderkronede amerikanske magasin Wired har brugt computeren i en periode – og anmelderen er mildest talt ikke pjattet med den.

”Efter adskillige dage med Surface Pro X, er jeg stadig forvirret over hvorfor produktet overhovedet eksisterer,” skriver han blandt andet og sammenligner den med andre Microsoft-katastrofer som Bob og Clippy. Det er i det hele taget svært at finde noget positivt at sige om tablet-computeren.

Værst er det, at Microsoft forsøg på at undslippe Intel kløer ender helt galt. Microsoft har udstyret Surface Pro X med SQ1-processoren, de har udviklet sammen med Qualcomm. Den kan afvikle Windows 10 og Office-pakken, men ikke meget andet, skriver anmelderen, der måtte finde en flere år gammel Benchamark-app for at kunne måle hastigheden på computeren. Glem alt om Photoshop eller endda Fortnite.

Hele anmeldelsen kan læses her – og den er svært underholdende. Med mindre man er ansat hos Microsoft og ansvarlig for produktet.

Anmelderen hos Time er mere moderat i sine udtalelser, men budskabet er det samme. Igen er det processoren, og mangel på kompatible programmer, der vækker størst harme.

”Ændringen i processorer fører til en lang række kompatibilitetsproblemer. Nok til at bruge Surface Pro X til daglig var en frustrerende øvelse i tålmodighed,” skriver anmelderen, der tilføjer at, Surface Pro X simpelthen ikke virker klar til at komme på markedet.

Både Wired og Time påpeger også, at batterilevetiden på tablet-computeren lader meget tilbage at ønske. De er også enige om, at maskinen ganske enkelt er for dyr, da både pen og tastatur er ekstraudstyr.

Microsoft Surface Pro X skal være en konkurrent til iPad Pro’erne. Den blev lanceret ved et arrangement i starten af oktober og kommer i butikkerne på tirsdag den 19. november. De danske priser starter ved 8.999 kroner.

Anmeldere: Microsoft Surface Pro X er en katastrofe